आईटीएफमा गण्डकी र वाग्मतीलाई दुई-दुई स्वर्ण
नवौं राष्ट्रिय खेलकुद प्रतियोगिताको आईटीएफ तेक्वान्दोमा सोमबार गण्डकी प्रदेश र वाग्मती प्रदेशले दुई-दुई स्वर्ण पदक जितेका छन् । ४६-५० केजी तौल समूहको पुरुष स्पाइरिङ खेलमा गण्डकी प्रदेशले स्वर्ण पदक जितेको हो ।
बागलुङ — नवौं राष्ट्रिय खेलकुद प्रतियोगिताको आईटीएफ तेक्वान्दोमा सोमबार गण्डकी प्रदेश र वाग्मती प्रदेशले दुई-दुई स्वर्ण पदक जितेका छन् । ४६-५० केजी तौल समूहको पुरुष स्पाइरिङ खेलमा गण्डकी प्रदेशले स्वर्ण पदक जितेको हो ।गण्डकी प्रदेशका खगेन्द्र घर्ती मगरले कर्णालीका मिलन धामीलाई पराजित गरेर स्वर्ण हात पारेका हुन् । धामीले रजत पदकमा चित्त बुझाए भने नेपाल आर्मीका पूर्णबहादुर मगर र लुम्बिनीका सन्तोष बुढामगरले कांस्य पदक पाए ।४६-५० केजी तौल समूहको महिला स्पाइरिङमा पनि गण्डकीले स्वर्ण पदक जितेको छ । गण्डकीकी सुस्मिता थापा मगरले प्रदेश १ की इन्दिरा थापालाई पराजित गरेर स्वर्ण जितेकी हुन् । उक्त खेलमा लुम्बिनीकी पूजा रसाइली र कर्णालीकी कमला विकले कांस्य पदक जिते । सोमबारै भएको ५१-५५ केजी तौल समूहको पुरुष स्पाइरिङमा वाग्मतीका रिक्सन वाइबाले स्वर्ण र नेपाल आर्मीका प्रेमकुमार मगरले रजत पदक जिते । उक्त खेलमा लुम्बिनीका अर्जुन नेपाली र एपीएफका सुनिल महतोले कांस्य पदक जिते । पुरुषकै ५६–६० केजी तौल समूहको स्पाइरिङमा वाग्मतीकै अनिल तामाङले स्वर्ण पदक जिते भने गण्डकीका प्रविण बुढामगरले रजत पदक पाउन सफल भए । उक्त खेलमा एपीएफका सुमन राना मगर र लुम्बिनीका हेमराज डाँगीले कांस्य पदक जितेका छन् । अहिलेसम्म ७ स्वर्णसहित आर्मी पहिलो स्थानमा छ । वाग्मतीले ५ स्वर्ण र गण्डकीले ३ स्वर्ण पदक पाएर क्रमशः दोस्रो र तेस्रो स्थान बनाउन सफल भएका छन् । अन्य प्रदेश र विभागीय टिमले स्वर्ण जित्न सकेका छैनन् । बागलुङ नगरपालिकाका प्रमुख बसन्तकुमार श्रेष्ठ र नेपाली सेनाको श्रीमेहर गणका प्रमुख सेनानी देवभक्त माडी श्रेष्ठले विजयी खेलाडीलाई मेडल र प्रमाणपत्र वितरण गरेका थिए । 